Haʻafeva

Ko Haʻafeva ko e motu ia ʻi Lulunga, ʻa ia he tafaʻaki hihifo ʻo Haʻapai. ʻOku tuʻu ʻi he tafaʻaki tokelauhahake. ʻOku tuʻu heni ʻa e ngaahi vaka lahi mei Nukuʻalofa ki Lifuka pe foki. ʻOku tuʻu ʻa e ngaahi kiʻi motu ʻi he takatakai, ko: Fonumaka 19.933° S 174.701° W Kolo 19.949° S 174.690° W Leteoʻo 19.962° S 174.693° W, taʻemaaʻusia, ko e pununga manu tahi pē. Onoiki 19.964° S 174.699° W ʻOku tuʻu ʻi ai ʻa e kolo ʻi hono tafaʻaki tokelauhihifo, ko Haʻafeva (kolo), 19.952° S 174.706° W. Ko e kolomuʻa ia ʻo Lulunga. Ko hono hingoa tenetene ko Kolo ngatata, koeʻuhi ʻene fakaangina. ʻOku ʻi ai ʻa ʻene lautohi ʻe taha. ʻOku ʻi ai ha uafu ʻi he matāfonua hihifo, ko Polutu, ofi ki he ʻesi motuʻa, ko Falefakauō. ʻOku maumau ʻa e uafú ni ʻe he ngaahi afā meimei taimi kotoa pē. Fakatātā lolotonga ʻa e afā lahi ʻo 1961, naʻe ngoto ʻa e vaka fakapuleʻanga, ko e Fangaʻilifuka. Naʻe fakaongoongoa ia ʻi he māʻimoa ʻo Sālote Tupou III, ko e Hiva afā ʻo Vaea (vakai hifo). Ko e tofiʻa ia ʻo Tuʻuhetoka, kae ʻoku ʻi ai ʻa e tofiʻa ʻe taha ʻo e tuʻi ʻi he lotomālie ʻo e motu, ko Fakaʻosikato. Ko e pale maʻa e ʻeiki ʻo e motú ni meia Tāufaʻāhau maʻa ʻene haofakiʻi hono moʻui ʻi he tau ʻo Velata. ʻOku ongoongoa ʻa e kiʻi vaitupu ʻi hihifo, ko Matahiva (ko e ʻuhinga ʻoku ʻi ai ʻa e faliki ʻe 9 ʻi heʻene tuʻunga). Ko e vaitupu fakaʻotua ia ʻi he tukufakaholo, ʻe fakafokia ʻa e ngaahi manatu kapau te ke inu mei ai. Ko e angatuʻu ʻo e vaka HMAV ko Bounty, naʻe hoko ʻi he takatakai ʻi 1789. Hiva afā ʻo Vaea Ne sikaʻahema fakahihifo loulouaʻa e matangi tō Kolongatata ke fakauō ʻo falala he Fakaʻosikato ʻiseʻisa ē Kao mo Tofua vilingia hoto kie tāua kuo hola ʻa e Fangaʻilifuka tounoa e Maka-ko-Loupua. Pā ʻa e ui mo e fie uō ofo ʻa e Fangafalikipako fine Haʻapai ke fakafanongo ui ʻa e fangufangu ʻi he pō fakamafola ki he vahamamaʻo ko siʻoto salusalu manako ke talia ʻa e angi naʻa tō ke meʻite Sia-ko-Veiongo. Ka fehuʻi ʻe he Futu-ko-Vuna pe ʻekea ʻe he Taungapeka Tautavale peʻi ke tala he ko au ē ko e talatā ko e manusiu ʻo Uoleva ko siʻeku meʻakai ko e fā ʻou inu hahau mo kai laʻā mohenga ʻi he fisi ʻo e naua. Lēlea ē, hoku ʻofa atu Sia-ko-Kafoa, Alo-i-Talau tangi ʻa e Toatuʻuakitau he ko feofaaki a kakau fasi pē sila tuku ki Manono he fangu malingi ʻi Vahaʻakolo ne ngangatu ʻo alaha ʻi he loto kae tupulaki ofa i he moto ka faingataʻa pe faingofua Haʻapai tuʻu hoʻo taāimuʻa. Langi tauʻolunga & hiva kakala; Nukuʻalofa 2000; ISBN 978-982-9800-71-8